LT Europos Sąjungos oficialusis leidinys C 27/3

2009 m. gruodžio 15 d. Komisijos sprendimo dėl nacionalinės restruktūrizavimo programos ir Bulgarijos plieno gamybos bendrovei „Kremikovtzi“ skirto individualaus verslo plano santrauka

2012/C 27/03

TEISINIS PAGRINDAS

Bulgarija pasinaudojo Europos sutarties 2 protokolo 9 straipsnio 4 dalyje (1) numatyta galimybe prieš įstojant į Europos Sąjungą viešojo sektoriaus lėšomis restruktūrizuoti savo plieno pramonę. 2004 m. Bulgarija sudarė nacionalinį restruktūrizavimo planą (NRP) ir individualų verslo planą (IVP), skirtą vieninteliam paramos gavėjui – bendrovei „Kremikovtzi AD“. 2004 m. spalio 18 d. sprendimu Taryba patvirtino, kad šie planai atitinka Europos sutarties 2 protokolo 9 straipsnio 4 dalies reikalavimus.

Bendrovės „Kremikovtzi“ restruktūrizavimo laikotarpis turėjo baigtis 2006 m. gruodžio 31 d. Bulgarijos prašymu ir su sąlyga, kad naujas bendrovės „Kremikovtzi“ IVP bus visiškai įgyvendintas, o priešingu atveju Bulgarija įsipareigoja susigrąžinti gautas lėšas, šis laikotarpis buvo pratęstas dar dvejiems metams, iki 2008 m. pabaigos. Norėdama užtikrinti naujo verslo plano įgyvendinimo įstojus į Europos Sąjungą kontrolę, 2006 m. gruodžio 29 d. ES ir Bulgarijos asociacijos taryba priėmė sprendimą (toliau – AT sprendimas), kuriuo nustatomos stebėjimo ir, jei būtų nustatyta sutarto planų įgyvendinimo pažeidimų, galimo priverstinio vykdymo procedūros:

„1) Europos Komisija Europos Bendrijų vardu atlieka reguliarią 2 straipsnyje nurodytų restruktūrizavimo programos ir planų įgyvendinimą. Bulgarijos vardu tai atlieka Finansų ministerija. Europos Komisija gali paprašyti, kad Bulgarija imtųsi atitinkamų veiksmų pakeisti „Kremikovtzi AD“ įmonės restruktūrizavimo planą, jeigu mažai tikėtina, kad Europos sutarties 2 protokolo 9 straipsnio 4 dalies reikalavimai bus įvykdyti. 2) Komisija nusprendžia, ar restruktūrizavimo programa ir planai visiškai įgyvendinti ir ar jie atitinka Europos sutarties 2 protokolo 9 straipsnio 4 dalies reikalavimus. 3) Jeigu restruktūrizavimo programos ir planų įgyvendinimo stebėsena parodo, kad Europos sutarties 2 protokole nustatytos atitinkamos sąlygos nėra išpildytos ir pagrindinės restruktūrizavimo priemonės, įskaitant visas atliktas investicijas, nėra įgyvendintos, arba kad restruktūrizavimo laikotarpiu Bulgarija suteikė papildomą valstybės pagalbą plieno pramonei ir konkrečiai „Kremikovtzi AD“, Bulgarija iš gavėjo susigrąžina visą šių sąlygų neatitinkančią pagalbą iki ar po Bulgarijos įstojimo į ES.“

APRAŠAS

„Kremikovtzi“ yra didžiausia Bulgarijos plieno gamybos bendrovė. 1998–2005 m. laikotarpiu bendrovei iš viso buvo suteikta 222 mln. EUR viešojo sektoriaus paramos. Pripažinta, kad įvykdžius tam tikras sąlygas, pirmiausia visiško IVP įgyvendinimo, šios lėšos laikytinos suderinama restruktūrizavimo pagalba. Pagal IVP, kuriam Komisija pritarė 2006 m., ilgalaikis „Kremikovtzi“ gyvybingumas turėjo būti atkurtas iki 2008 m. gruodžio 31 d. Svarbiausi IVP elementai: iš viso 560 mln. EUR investicijų modernizavimui ir aplinkos apsaugai, gamybos sąnaudoms mažinti ir produktų kokybei gerinti. Buvo planuojama, kad ilgalaikis „Kremikovtzi“ gyvybingumas iki 2008 m. gruodžio 31 d. bus atkurtas. Tačiau 2008 m. rugpjūčio 6 d. Sofijos miesto teismas pradėjo „Kremikovtzi“ bankroto procedūrą, nes bendrovė nebegalėjo padengti savo skolų.

VERTINIMAS

Vadovaudamasi AT sprendimu, Komisija įvertino, ar „Kremikovtzi“ visiškai įgyvendino IVP. Šio vertinimo išvada buvo neigiama. Iš visų 2006 m. IVP numatytų investicijų modernizavimui buvo įgyvendinta tik 43 proc. Tai trukdė gerinti produktų kokybę ir mažinti sąnaudas. Į aplinkos apsaugą tebuvo investuota 23 proc. visų lėšų, kurias bendrovė buvo įsipareigojusi investuoti. Todėl bendrovė negavo suderinto leidimo, reikalingo gamybai tęsti. Be to, jai trūko apyvartinių lėšų, ir tai neigiamai paveikė kredito sąlygas ir pirkimo kainas. Komisija taip pat pažymi, kad pagrindinės priežastys, dėl kurių bendrovė nesugebėjo įvykdyti restruktūrizavimo, yra vidinės kilmės ir nesusijusios su ekonomikos krize, kurią plieno pramonė pajuto tik 2008 m. rudenį.

Komisija pažymi, kad kol kas Bulgarija vykdo savo įsipareigojimus – 2008 m. rugpjūčio mėn. „Kremikovtzi“ paskelbus nemokia, Bulgarijos valdžios institucijos, nelaukdamos Komisijos sprendimo, pradėjo šiai bendrovei suteiktos pagalbos susigrąžinimo procedūrą,

KOMISIJA PRIĖMĖ ŠĮ SPRENDIMĄ:

1 straipsnis

„Kremikovtzi AD“ restruktūrizavimo programa ir planai nėra visiškai įgyvendinti ir todėl neatitinka Europos sutarties 2 protokolo 9 straipsnio 4 dalies reikalavimų.

2 straipsnis

Šis sprendimas skirtas Bulgarijai.

(1) OL L 328, 2004 10 30, p. 101.